b'\n_START_ARTICLE_\nElektrin\xc4\x97 gitara\n_START_PARAGRAPH_\nElektrin\xc4\x97 gitara yra gitaros tipas, kuri styg\xc5\xb3 vibracijas paver\xc4\x8dia elektros impulsais. Elektros impulsai yra \xc4\xafvairiai filtruojami norint i\xc5\xa1gauti \xc4\xafvairi\xc5\xb3 efekt\xc5\xb3.\n_START_SECTION_\nMagnetinis daviklis\n_START_PARAGRAPH_\nDa\xc5\xbeniausiai naudojami magnetiniai styg\xc5\xb3 virpesi\xc5\xb3 davikliai. Stygos paprastai yra ne kapronin\xc4\x97s, kaip klasikin\xc4\x97se gitarose, o metalin\xc4\x97s, tod\xc4\x97l magnetiniame lauke virp\xc4\x97damos sukelia elektrinius virpesius, kuriuos \xe2\x80\x9epagauna\xe2\x80\x9c po stygomis pritvirtinta indukcin\xc4\x97 rit\xc4\x97. Sukurta elektros srov\xc4\x97 rit\xc4\x97je yra sustiprinama ir nukreipiama \xc4\xaf garso efekt\xc5\xb3 k\xc5\xabrimo modul\xc4\xaf, o i\xc5\xa1 jo (per galutin\xc4\xaf stiprintuv\xc4\x85) \xc4\xaf garsiakalbius. Signalo stiprumas didinamas naudojant kelet\xc4\x85 ri\xc4\x8di\xc5\xb3 (pateikiamoje iliustracijoje\xc2\xa0\xe2\x80\x93 po keturias kiekvienai stygai). Atskira rit\xc4\x97 kiekvienai stygai neb\xc5\xabtina, ta\xc4\x8diau tokiu atveju (heksafoninis daviklis) stygoms galima taikyti nepriklausomus garso efektus. Senesnio tipo davikliai tur\xc4\x97jo vien\xc4\x85 rit\xc4\x99 visoms \xc5\xa1e\xc5\xa1ioms stygoms._NEWLINE_Rit\xc4\x99 galima pritvirtinti ir \xc4\xafprastinei gitarai, taip paver\xc4\x8diant j\xc4\x85 elektrine gitara. Specializuotos elektrin\xc4\x97s gitaros jau nebesukuria muzikinio skambesio be reikiamos elektronin\xc4\x97s \xc4\xafrangos.\n_START_SECTION_\nPjezoelektrinis daviklis\n_START_PARAGRAPH_\nNaudojami taip pat pjezoelektriniai garso davikliai, neretai irgi montuojami paprastoms gitaroms. Tokios gitaros skambesys labai skiriasi nuo gitaros su magnetiniu davikliu, gerai atkuriami auk\xc5\xa1tesni garsai, daviklis nejautrus 50 Hz elektros tinklo kintamosios srov\xc4\x97s fonui (magnetiniam davikliui tai rimta problema). Kai kurios gitaros turi ir magnetin\xc4\xaf, ir pjezoelektrin\xc4\xaf daviklius.\n_START_SECTION_\nOptinis daviklis\n_START_PARAGRAPH_\nOptiniai davikliai aptinka stygos virpesius pagal jai virpant u\xc5\xbedengiam\xc4\x85 \xc5\xa1viesos sraut\xc4\x85. B\xc5\xabdami absoliu\xc4\x8diai nejautr\xc5\xabs magnetiniams trukd\xc5\xbeiams, jie taip pat turi labai geras garso charakteristikas (signalo stiprumas nepriklauso nuo da\xc5\xbenio).\n_START_SECTION_\nGitara\xc2\xa0\xe2\x80\x93 sintezatorius\n_START_PARAGRAPH_\nGitaros\xc2\xa0\xe2\x80\x93 sintezatoriaus davikliai styg\xc5\xb3 virpesius naudoja ne tik muzikos garsams i\xc5\xa1gauti, bet ir sintezatoriui (gali b\xc5\xabti savaranki\xc5\xa1kas blokas, arba kitas klavi\xc5\xa1inis muzikos instrumentas) valdyti. Kitaip tariant, gitara pakei\xc4\x8dia sintezatoriaus klaviat\xc5\xabr\xc4\x85, o gars\xc4\x85 kuria elektronin\xc4\x97 jo dalis. Taip galima gauti \xc4\xafdom\xc5\xb3 skambes\xc4\xaf, imituoti daugel\xc4\xaf kit\xc5\xb3 muzikos instrument\xc5\xb3: styginius, bosin\xc4\x99 gitar\xc4\x85, fortepijon\xc4\x85, mu\xc5\xa1amuosius, etninius, net vokal\xc4\x85. Sintezatoriaus sistema gali b\xc5\xabti sujungta su \xc4\xafprastine gitara, jos efektais ir \xc4\xafjungiama tik prireikus arba mai\xc5\xa1oma norima proporcija. Tokiu b\xc5\xabdu, elektrin\xc4\x97s gitaros skambesys papildomas sintezatoriaus garsais, kuriuos valdyti reikia tam tikr\xc5\xb3 \xc4\xafg\xc5\xabd\xc5\xbei\xc5\xb3. Vienas geriausi\xc5\xb3 ir inovatyviausi\xc5\xb3 \xc5\xa1i\xc5\xb3 laik\xc5\xb3 gitaros virtuoz\xc5\xb3\xc2\xa0\xe2\x80\x93 Al Di Meola klasikine, adapterizuota akustine gitara valdo vis\xc4\x85 sud\xc4\x97ting\xc4\x85 sistem\xc4\x85 gitarini\xc5\xb3 sintezatori\xc5\xb3 ir efekt\xc5\xb3 blok\xc5\xb3, i\xc5\xa1gaudamas nepakartojamai turting\xc4\x85 gars\xc4\x85. \xc5\xbdymiausieji gitar\xc5\xb3 meistrai si\xc5\xablo rinkai skaitmenin\xc4\x97mis sistemomis apr\xc5\xabpintas gitaras, kurias galima jungti tiesiai \xc4\xaf sintezatorius, be specialaus analoginio\xc2\xa0\xe2\x80\x93 skaitmeninio konvertavimo bloko. Kitos firmos vietoje analoginio, jautraus trikd\xc5\xbeiams, signalo naudoja skaitmenin\xc4\xaf signal\xc4\x85 (taip pat kaip kompiuteriai jungiami \xc4\xaf tinklus). Taip i\xc5\xa1vengiama fonini\xc5\xb3 magnetinio nu\xc4\x97m\xc4\x97jo triuk\xc5\xa1m\xc5\xb3, ilgi kabeliai nekelia problem\xc5\xb3. Yra vadinam\xc5\xb3 \xe2\x80\x9ematematini\xc5\xb3\xe2\x80\x9c gitar\xc5\xb3, kuriose mokslininkai \xe2\x80\x9eu\xc5\xberakino\xe2\x80\x9c populiariausi\xc5\xb3 instrument\xc5\xb3 garsus, t. y. jose \xc4\xafmontuoto matematinio procesoriaus d\xc4\x97ka i\xc5\xa1\xc4\x97jime gaunamas i\xc5\xa1 anksto suprogramuotas skaitmeninis garsas, kuris, konvertuotas \xc4\xaf analogin\xc4\xaf, paduodamas \xc4\xaf \xc4\xafprast\xc4\x85 signalo stiprintuv\xc4\x85. \xc5\xa0ios, naujos kartos \xe2\x80\x9etechnologin\xc4\x97s\xe2\x80\x9c gitaros m\xc4\x97giamos inovatyvi\xc5\xb3 muzikant\xc5\xb3, patogios kelion\xc4\x97j\xc4\x97, lengviau jungiamos \xc4\xaf komputerin\xc4\x97s \xc4\xafra\xc5\xa1\xc5\xb3 studijos sistemas, nejautrios analogin\xc4\x97ms elektrin\xc4\x97ms gitaroms b\xc5\xabdingiems trikd\xc5\xbeiams bei 50 Hz elektros lauko fonui, ta\xc4\x8diau pasi\xc5\xbeymi skaitmenin\xc4\x97ms technologijoms b\xc5\xabdingais tr\xc5\xabkumais: sintetiniu skambesiu, sud\xc4\x97tingu valdymu, reikalauja kitokios grojimo manieros ir kt.\n_START_SECTION_\nElektrin\xc4\x97s gitaros istorija Lietuvoje\n_START_PARAGRAPH_\n1957 metais Lietuvoje Leonardas Petrauskas pritaik\xc4\x99s telefon\xc5\xb3 rageli\xc5\xb3 magnetines rites, \xc4\xafgarsino rusi\xc5\xa1kos gitaros styg\xc5\xb3 virpesius. Vietoj garso stiprintuvo buvo panaudota radiola \xe2\x80\x9eUral\xe2\x80\x9c.'